**ΨΗΦΙΣΜΑ – ΔΙΑΜΑΡΤΥΡΙΑ ΤΟΥ ΔΗΜΟΤΙΚΟΥ ΣΥΜΒΟΥΛΙΟΥ ΟΡΧΟΜΕΝΟΥ ΓΙΑ ΤΗΝ ΜΕΤΑΤΡΟΠΗ ΤΗΣ ΑΓΙΑΣ ΣΟΦΙΑΣ ΣΕ ΤΖΑΜΙ**

**που εκδόθηκε ΟΜΟΦΩΝΑ**

**κατά τη συνεδρίαση της 15ης Ιουλίου 2020**

«Για την Ελληνική Τοπική Αυτοδιοίκηση , αποτελεί αδιαπραγμάτευτη αξία ο σεβασμός της θρησκευτικής και πολιτιστικής ταυτότητας κάθε πολίτη, στην Ελλάδα και τον κόσμο, ανεξαρτήτως φύλου, θρησκεύματος ή χρώματος. Το μοντέλο της ειρηνικής και δημιουργικής συνύπαρξης των Ελλήνων μουσουλμάνων και χριστιανών πολιτών στη Θράκη και ο σεβασμός από το Ελληνικό Κράτος των ναών και των πολιτιστικών μνημείων της κάθε ελληνικής θρησκευτικής κοινότητας, σε όλη τη χώρα, αποδεικνύει την σταθερή προσήλωση των τοπικών μας κοινωνιών, στις πανανθρώπινες αξίες.

Κάθε σύγχρονο Κράτος οφείλει να σέβεται και να προάγει τις αξίες αυτές.

Η απόφαση του Προέδρου και της Κυβέρνησης της Τουρκίας να μετατρέψει το Ναό της Αγίας Σοφίας στην Κωνσταντινούπολη από Μουσείο σε τζαμί, προσβάλλει τις αξίες του πολιτισμένου κόσμου

Προσβάλλει όχι μόνον τους χριστιανούς, όχι μόνον τους Έλληνες που η Αγία Σοφία αποτελεί μέρος της καρδιάς τους, αλλά κάθε πολιτισμένο άνθρωπο, ανεξαρτήτως θρησκεύματος.

Η Αγία Σοφία κουβαλά μια Ιστορία 1500 ετών. Γι αυτό και αποτελεί ένα πολύτιμο και μοναδικό κομμάτι της παγκόσμιας πολιτιστικής κληρονομιάς της UNESCO, ένα σύμβολο των πανανθρώπινων αξιών που θα έπρεπε να επικρατούν στο σημερινό ταραχώδη κόσμο μας. Ένα σύμβολο δια-θρησκειακού και διαπολιτισμικού διαλόγου.

Αυτόν τον οικουμενικό της χαρακτήρα θα τον χάσει, αν τελικά εφαρμοστεί η απόφαση της κυβέρνησης της γειτονικής χώρας και μετατραπεί σε τζαμί. Ενώ είναι βέβαιο ότι θα ακολουθήσουν κι άλλες ενέργειες, που θα προκαλέσουν νέες εντάσεις κι αντιπαραθέσεις στην ήδη επιβαρυμένη ευρύτερη περιοχή μας.

Θεωρούμε απαραίτητο το επόμενο διάστημα να αναληφθεί δράση από την ελληνική κυβέρνηση ώστε να δρομολογηθούν πρωτοβουλίες από την ΕΕ, την UNESCO, τον ΟΗΕ και τις ισχυρές χώρες του κόσμου, ώστε να ανατραπεί μια απόφαση που δεν στρέφεται εναντίον της Ελλάδος, αλλά ενάντια στην παγκόσμια κοινότητα, της οποίας φορέα αντίληψης οφείλει να αποτελέσει η χώρα μας».

Μπροστά στην κατάσταση που διαμορφώνεται , ο Δήμος Ορχομενού παίρνει  
ξεκάθαρη θέση κι αναλαμβάνει στο πλαίσιο των αρμοδιοτήτων και του θεσμικού της ρόλου, πρωτοβουλίες για την ανάδειξη του ζητήματος.

Στο πλαίσιο αυτό :

• Καταδικάζουμε την απόφαση του Τουρκικού Κράτους να μετατρέψει το Ναό της Αγίας Σοφίας σε τζαμί.

• Καλούμε τους εκπροσώπους της τοπικής αυτοδιοίκησης της γειτονικής χώρας και ιδιαίτερα τον προσφάτως εκλεγέντα ∆ήμαρχο Κωνσταντινούπολης να ασκήσει την επιρροή του, ώστε να ανατραπεί μια απόφαση που δεν υπηρετεί το μακροπρόθεσμο συμφέρον και τις σχέσεις καλής φιλίας και γειτονίας των λαών μας

• Στηρίζουμε την προσπάθεια και τις διεθνείς πρωτοβουλίες της Ελληνικής  
Κυβέρνησης που θα αναληφθούν το επόμενο διάστημα, για να αναδείξει την οικουμενική διάσταση του ζητήματος , τον παγκόσμιο και οικουμενικό ρόλο της Αγίας Σοφίας, ως Μνημείου όλης της ανθρωπότητας και να κινήσει τις διαδικασίες επιβολής κυρώσεων στη γείτονα χώρα από την Ε.Ε. και διεθνείς οργανισμούς, με προεξάρχουσα την UNESCO.

• Καλούμε σε εθνική ενότητα και ομοψυχία όλες τις πολιτικές δυνάμεις, οι οποίες οφείλουν σε αυτή την κρίσιμη εθνική συγκυρία να ενώσουν τις δυνάμεις τους και να προτάξουν το εθνικό συμφέρον, απέχοντας από δημόσιες δηλώσεις ή ενέργειες που υπονομεύουν την εθνική προσπάθεια

Το παρόν ψήφισμα να δημοσιευθεί στην ιστοσελίδα του Δήμου, στα Μ.Μ.Ε.

Ορχομενός 15/07/2020

Ο πρόεδρος Τα μέλη